आज अवधी कबि रफीक सादानी कै कबिता “कुपंथी औलाद” आपके सामने है। सादानी जी बर्मा देस मा पैदा भा रहे अउर हुवाँ से परिवार समेत फैजाबाद-अवध आइ गा रहे। अति थोर आमदनी आदि के बावजूद अवधी मा कविता लिखै की चुनौती का स्वीकार किहिन, पुरहरे निभाइन। दुरजोग से पिछले साल फरौरी मा सादानी जी पूर्बांचल के साहित्तिक छितिज का बीरान कैके चला गये। दुरभाग से सादानी जी जैसे बेहद पापुलर अउर काबिल सायर की सायरी कै कौनौ संग्रहौ नाय आय सका है। हमार कोसिस रहे कि हुजूर की कबितन का जैसहूँ बनै, यहि ब्लाग/साइट पै हाजिर करी। हाजिर है कबिता “कुपंथी औलाद” ( आप नीचे यू-टुबही प्रस्तुति मा ई कविता सुनिउ सकत हैं ) :
कबिता : कुपंथी औलाद
“ औरन के कहे मा हम आयेन
काया का अपने तरसायेन
कालिज मा भेजि के भरि पायेन
तू पढ़ै से अच्छा घरे रहौ,
चाहे खटिया पै परे रहौ।
हम सोचा रहा लिखि पढ़ि जइहौ
आकास मा एक दिन चढ़ि जइहौ
पुरखन से आगे बढ़ि जइहौ
अब घर कै खेती चरे रहौ,
… चाहे खटिया पै परे रहौ।
जबसे तू इस्कूल गयौ
तू फर्ज का अपने भूलि गयौ
तुम क्वारै भैया झूलि गयौ
भट्ठी मा हबिस के बरे रहौ,
… चाहे खटिया पै परे रहौ।
तुमसे अच्छा रघुआ हरजन
डिगरी पाइस आधा दर्जन
अस्पताल मा होइगा सर्जन
तू ऊ …………..करे रहौ,
… चाहे खटिया पै परे रहौ।
हम सोचा रहा अफसर बनिहौ
या देसभक्त लीडर बनिहौ
का पता रहा लोफर बनिहौ
अब जेब मा कट्टा धरे रहौ
… चाहे खटिया पै परे रहौ।
फैसन अस तुमपै छाइ गवा
यक राही धोखा खाइ गवा
हिजड़े का पसीना आइ गवा
जीते जी भैया मरे रहौ,
… चाहे खटिया पै परे रहौ।
हर बुरे काम पै अमल किहेउ
कुछ पढ़ेउ न खाली नकल किहेउ
बर्बाद भविस कै फसल किहेउ
अब बाप कै सब सुख हरे रहौ,
… चाहे खटिया पै परे रहौ।
हम पुन्न किहा तू पाप किहेउ
हम भजन तू फिल्मी जाप किहेउ
गुंडई मा कालिज टाप किहेउ
जो मन मा आवै करे रहौ,
… चाहे खटिया पै परे रहौ।
अइसन जौ बिगाड़े ढंग रहिहौ
बेहूदन के जौ संग रहिहौ
जेस रफीक हैं वैसन तंग रहिहौ
पूलिस के नजर से टरे रहौ,
… चाहे खटिया पै परे रहौ।”
[ ~ अवधी कवि रफीक सादानी ]
पसंघा: डा. अमर कुमार की टीप के चलते अपडेट के रूप मा कुछ जानकारी जोड़ित अहन। सादानी जी कै जनम १९३३ ई. मा बरमा ( आज कै म्यामार ) मा अत्तार दीन इमाम के घर भा रहा। बचपन हुवाँ बीता। बरमा से इनकर बप्पा इधर फैजाबाद आये। हुवाँ वै इत्र बनावै कै काम करत रहे। देस छूटा। नयी जगह पै जमब कठिन। कुछ समय बाद बप्पौ दुनिया छोड़ि दिहिन। रफीक कै जिंदगी बड़ी भंछत-जूझत बीती। बहुत कमै लोग जानत हैं कि सबका अपनी कविता से हसावै वाले, खुसी बाँटै वाले रफीक कै यक भाय अउर यक लरिका ( दुइ लरिकन मा ) तंगहाली मा दुनिया छोड़ि के चला गै रहे। रफीक मजबूरी का आपन ताकत बनाय लिहिन अउर कविता लिखि के खुसी रहै लागे, खुसी करै लागे। ब्यवसाय के छोट हुवै के कारन लोगै “कुँजड़वा” कहि के मजौ लियय से नाय चूके। फिलहाल ९ फरौरी २०१० का मुमताज नगर फैजाबाद कै रहवैया सादानी जी आपन इहलीला समाप्त कै दिहिन। जूझत-टकरात रफीक की किस्ती का किनारा मिलि गा, वनही कै कविता याद आवत है:
“ इनका उनका रफीक का गोहरावत हौ?
जब ऊ चहिहैं मिले किनारा, उल्लू हौ !! ”
यतनी जानकारी रही, साझा किहेन, अउर पता लगाउब, तौ फिर साझा करब। इनकी औरउ कबितन का अबहीं रखब, कल्ले-कल्ले 🙂
awa_Deva bho_Deva awa_Deva hin_Deva awa_Deva awa_Deva awa_Deva hin_Deva bho_Deva bho_Deva awa_Deva awa_Deva bho_Deva hin_Deva mai_Deva awa_Deva awa_Deva hin_Deva bho_Deva npi_Deva bho_Deva awa_Deva hin_Deva kas_Deva awa_Deva awa_Deva awa_Deva kas_Deva awa_Deva awa_Deva bho_Deva awa_Deva awa_Deva hne_Deva awa_Deva awa_Deva awa_Deva awa_Deva mai_Deva awa_Deva awa_Deva awa_Deva bho_Deva hne_Deva awa_Deva bho_Deva awa_Deva awa_Deva awa_Deva awa_Deva mag_Deva awa_Deva